
ОСПОРВАНЕ НА ЗАПОВЕД ЗА ОДОБРЯВАНЕ НА

КАДАСТРАЛНА КАРТА И КАДАСТРАЛНИ РЕГИСТРИ

    Одобрените по реда на ЗКИР кадастрални карти /КК/ и кадастрални регистири /КР/ подлежат на обжалване в 30-дневен срок от обнародването в „Държавен вестник” на заповедта на ИД на АГКК.Оспорването е по реда на АПК пред административния съд по местонахождение на имота.

    Законодателят е допуснал самостоятелно оспорване по реда на АПК на актовете, с които се одобряват КК и КР, тъй като те имат значение за упражняване на субективните права на собствениците на недвижими имоти /сключване на сделки, защита на правото на собственост по исков ред, застрояване и др/. КККР одобрени по реда на ЗКИР нямат конститутивно действие, а само декларативно, от което следва, че от одобряването им не произтичат промени във вещноправния статут на имотите.

    Заповедите на ИД на АГКК подлежат на оспорване по законосъобразност по реда на АПК, като в хода на образуваното съдебноадминистративно производство съдът проверява спазени ли са законовите изисквания на ЗКИР и на подзаконовата нормативна уредба по приложението му при изработването и одобряването на КККР. Право да обжалват заповедта на ИД на АГКК имат собствениците и носителите на ограничени вещни права върху недвижимите имоти и съседните на тях, които са в обхвата на кадастралната карта – чл.49, ал.4 от ЗКИР. Това са и заинтересованите лица по чл.49, ал.1 от ЗКИР, които могат да обжалват заповедите за одобряване на първоначален кадастър. Сред тях са и собствениците на непосредествено съседните имоти, които са извън обхвата на КК, но имат обща граница с крайните поземлени имоти, чиито граници съвпадат с границите на кадастралния район. Посочените заинтересовани лица имат право да оспорят заповедта за одобряване на КККР само в частта, касаеща границите и другите основни кадастрални данни  на собствените им недвижими имоти-поземлен имот, сграда, самостоятелен обект в сграда, изброени в чл.27, ал.1, т.1,2 и 3 ЗКИР  и чл.30, ал.2, т.1 - 4 ЗКИР, като в частта извън предмета на жалбата, КККР влиза в сила след изтичане на срока за обжалването им.Тези основни кадастрални данни на КК са свързани: със заснетите граници, площ, трайно предназначение, начин на трайно ползване, идентификатор и адрес - за поземлените имоти; идентификатор, очертание на сградата, застроена площ, брой етажи, предназначение, адрес – за сградите; идентификатор, местонахождение, етаж, предназначение – за самостоятелен обект в сграда; както и данни за собственика на всички тези недвижими имоти и за акта от който черпят правото си на собственост, респ.данни за наличие на други вещни права върху тях, номера на партидата им в имотния регистър – като основни данни на КР.

     Като заинтересовани страни по образуваните дела, следва да се конституират собствениците и носителите на ограничени вещни права на съседните недвижими имоти, ако от оплакванията в жалбата е видно, че с нея се засягат техни права или законни интереси – напр.когато в жалбата има твърдения, че в КК неправилно е отразена общата имотна граница между два съседни поземлени имота; ако се оспорва незаснемането на сграда в един поземлен имот, която е законно изградена, заинтересовани лица са само собствениците на този поземлен имот и на сградите в него.
          ПРЕДМЕТ НА ОСПОРВАНЕ

     КККР се оспорват пред съда като нищожни или унищожаеми, на основанията по чл.146, т.1 – 5 от АПК. Оспорването на акта по одобряване на КККР като унищожаем означава да бъде извършена проверка за неговата законосъобразност, която включва проверка за спазване на формата на издаване на акта по чл.59, ал.2 АПК, за допуснати съществени нарушения на административнопроизводствените правила, за съответствието му с материалния закон и целта му. С най-голямо практическо приложение са оспорванията за незаконосъобразност, поради допуснати съществени нарушения на административнопроизводствените правила /чл.146, т.3 АПК/ и поради противоречие с материалноправни разпоредби /чл.146, т.4 АПК/.
     Нарушението по чл.146, т.3 от АПК е налице, когато съдът установи нарушения на предписаната в ЗКИР и в Наредба №3/28.04.2005 г. за съдържанието, създаването и поддържането на КК и КР процедура по изработване и приемане на КК и разглеждане на възраженията при съобщаването й. Нарушението по т.3 ще бъде съществено, ако в резултат на това, при отразяването на основните кадастрални данни за поземлените имоти се допуснат несъответствия между съществуващото фактическо положение и отразеното в КК, както и ако те са довели до съществени несъответствия с нормативните изисквания / виж §1, т.3 от ДР на Наредба №19/2001 г. за контрол и приемане на КККР/. Съгласно теорията и съдебната практика на ВАС, нарушенията са съществени ако допускането им е повлияло или е могло да повлияе върху съдържанието на издадения акт, когато ако не бяха допуснати би могло да се стигне и до друго решение на органа. Ако нарушенията не са повлияли и не са могли да повлияят на съдържанието на оспорения административен акт, то същите са несъществени /уч.”Административно право”, проф.К.Лазаров,2001 г.стр.126-127/. Във всеки конкретен случай съдът е този който съобразно твърденията на страните и установените факти, преценява наличието на такова съществено нарушение на административнопроизводствените правила при одобряването на КККР по чл.49, ал.1 ЗКИР.
      Нарушението на чл.146, т.4 от АПК е свързано с нарушението на материалноправни разпоредби от ЗКИР и подзаконовите нормативни актове по приложението му, водещи до неспазване на изискването за пълнота, актуалност и точност на съдържанието на КККР. То следва от основното изискване КККР да отразят пълно, точно и актуално местоположението, границите, размерите и останалите кадастрални данни за недвижимите имоти.

Такова е нарушението на правилата за установяване на актуалните граници на поземлените имоти по чл.43, ал.1, т.5 от ЗКИР, при което е налице несъответствие между съществуващото фактическо положение и отразеното в КККР. Пълнотата на КККР е относима към съдържанието им. Одобрените КККР трябва да отразяват всички основни кадастрални данни за недвижимите имоти-обекти на кадастъра. Не е непълнота непосочването на данни за собствениците и носителите на други вещни права, както и за актовете, от които те черпят правата си, когато такива не бъдат установени по реда на чл.41, ал.2 ЗКИР.
      Изискванията за точност на КККР е залегнало в чл.18 от цитираната по-горе Наредба №3/2005 г., като спазването им има отношение към качеството на КК.В чл.18 критериите за точност са определени чрез посочването на метод за проверка и изчисляване на допустимите грешки в абсолютно положение на подробните точки и грешките в разстоянието между две подробни точки. Приема се, че КК е точна, ако при определянето на координатите на точките от границите на поземлените имоти в КК, в сравнение с координатите им, определени чрез преки измервания, са налице разлики, по-малки от допустимата грешка по чл.18 от Наредба №3/2005 г.

       Когато КККР не отразяват актуално, точно и пълно данните за местоположението, границите и размерите на всички недвимижими имоти в обхавата на кадастралния район е налице  порока материална незаконосъобразност, който обуславя отмяната им. Всяко противоречие между фактическото състояние и отразените в кадастралната карта и кадастралните регистри основни кадастрални данни за недвижимите имоти представлява незаконосъобразност на КККР, тъй като те обективно не отговарят на изискванията на ЗКИР и подзаконовата нормативна уредба към него и не могат да служат за целите, за които са предназначени, а именно:
· да създават предпоставки за изготвяне и водене на имотния регистър;

· да служат за изработване на устройствени планове и инвестиционни проекти;

· да служат като основа за създаване на специализирани КК, регистри и информационни системи;

· да обслужват собствениците чрез предоставяне на актуална, точна и пълна информация за недвижимите имоти при сключване на сделки с тях и при защита на правото на собственост по исков ред;

    По отношение законосъобразността на одобрения КР най-честите въпроси, които се поставят са въпросите за правилното отразяване на данните за собствениците на недвижимите имоти и актовете от които те черпят правата си. Тези данни се записват в КРНИ, ако и доколкото бъдат събрани в хода на изработване на КККР, по реда на чл.41, ал.2 ЗКИР.Ако не могат да бъдат събрани, без оглед на причините за това, те не се нанасят, съгласно чл.41, ал.4 ЗКИР.Следователно непосочването на собственика на недвижимия имот в КР и невписването на документите му за собственост, не водят до незаконосъобразност на КР. Заинтересованото лице винаги може да поиска от СГКК да го запишат в КР, като представи документите си за собственост и след влизане в сила на КККР, по реда на чл.53, ал.1, т.1 от ЗКИР.

     Когато обаче в КР срещу конкретен поземлен имот е записано друго лице като собственик, със съответен документ, подалото жалба заинтересовано лице, което също притежава годен титул за собственост, може ли да предизвика отмяна на заповедта по ч.49, ал.1 ЗКИР, в тази й част, поради това, че не е записан ? Отговорът следва да бъде отрицателен, тъй като представените за първи път,  едва в съдебната фаза на производство от оспорващия  документи за собственост, не са достатъчни за заличаване в регистъра на вписания друг собственик, тъй като в съдебноадминистративното производство не е възможно да се дава превест на едните пред другите документи за собственост, защото административния съд няма компетентност да разрешава възникналия спор за материално право между титулярите на правото на собственост върху заснетия поземлен имот. Това е от компетентността на общия граждански съд, пред който този спор следва да бъде отнесен. Дотогава обаче КР се явява законосъобразен, тъй като съдържа данни относно собствеността,съгласно чл.41, ал.2 ЗКИР.

      По същия начин следва да се отговори и на въпроса следва ли да бъде отменен като незаконосъобразен КР по отношение на имот, записан на двама или повече собственици, с годни титули за собстност, по жалба на единия от тях, който отрича правата на другите и желае записването на имота, само на негово име. Следва да се знае, че при първоначален кадастър, споровете за материално право, са неотносими. При него, както административният орган, така и съдът, нямат компетентност да обсъждат и признават наличието на вещни права между заинтересовани лица, както и да разрешават такива спорове, при конкуриращи се документи, а още по-малко да спират производството до разрешаване на гражданския спор. Това е така защото закона не предвижда издаване на заповедта по чл.49, ал.1 ЗКИР от предварителното решаване на спор за собственост. Тя се издава, ако са налице законовите предпоставки за това. Ето защо в разглежданата хипотеза органът законосъобразно е записал в КР като собственици на съответния недвижим имот всички лица, легитимирали се пред него с документи за собственост.   

    От изложеното следва, че при оспорване на КР, административният съд няма правомощието да казва кой е собственика на съответния имот, а следва да се произнесе вярно ли е идентифициран имота по правилата за изработване на КККР. Ако се установи, че спорове относно точността, актуалността и пълнотата на основните кадастрални данни няма, а спора е само относно записванията в КР на едно или повече лица, с конкуриращи се документи за собственост, то спора между тях следва да бъде решен от гражданския съд, а жалбата отхвърлена, в зависимост от това дали в КР е записано, че собственика на имота е неустановен или пък като собственици са записани всички лица, представили годни титули за собственост. И в двата случая КР би бил законосъобразен.
   ПОСЛЕДИЦИ ОТ ПРОПУСКАНЕ НА СРОКА ЗА ОСПОРВАНЕ НА КККР

      При необжалване на заповедта по чл.49, ал.1 ЗКИР от заинтересованите лица, или при пропускане на срока за обжалването й, същата влиза в сила - чл.49, ал.5 ЗКИР. 
      Обстоятелството, че КК е влязла в сила, не води до отпадане на противоречието между отразеното в нея и съществуващото фактическо положение, т.е от пропускане на срока за обжалване не следва, че одобрената КК  е законосъобразна. Собственикът на незаснет в нея ПИ няма да загуби правото си на собственост, нито имотът му ще бъде придобит от собственика на заснетия имот, в чиито граници попада незаснетия. По същия начин стои  и въпроса със собственика на незаснета сграда. Когато имотните граници по действащия КП, въз основа на който е изработена КК, са заснети неточно, или местоположението им не отговаря на актуалните права на собственост, това няма да доведе до промени в имуществената сфера на заинтересованите лица.Защото във всички тези случаи засегнатите лица имат правен интерес от откриване на административно производство по изменение на влязлата в сила КК, на основание чл.53, ал.1, т.2 от ЗКИР – поради нарушения на закона и по конкретно на визираните по-горе изисквания за актуалност, пълнота и точност при изработване на КК.

    ИЗМЕНЕНИЕ НА КККР по реда на чл.53, ал.1, т.1 и чл.53, ал.1, т.2 ЗКИР.ОСНОВАНИЯ ЗА ИЗМЕНЕНИЕ ПО ДВАТА РЕДА.

    По реда на чл.53, ал.1, т.1 ЗКИР се допуска изменение в КККР когато съдържат непълноти или грешки. Непълнотите и грешките в КК представляват обективни несъответствия между фактическото положение на място и отразеното в КП към датата на одобряването му, въз основа на който е изработена КК, когато те не са отстранени в процеса на създаване на КК, при спазване на правилата за изработването й. Това са имотни граници, които са съществували към датата на одобряване на КП, но не са били заснети в него и не са били установени в хода на създаване на КК, или имотни граници, които се различават от съществуващите на място, но тяхното местоположение не е установено поради липса на постъпили данни в процеса на изработването й, поради бездействие на заинтересованите лица-собственици – чл.39, ал.3 и 5 от Наредба №3/2005 г.
   Отстраняването на непълнотите и грешките в КК се установяват по реда на чл.53, ал.3 от ЗКИР, на място от СГКК с акт, който се подписва от съставителя, заявителя и пряко заинтересованите собственици. В чл.62 от Наредба №3/2005 г. е уредена процедурата по изменение на КК, чрез съставяне на акт за непълноти и грешки /АНГ/ и е уредено съдържанието на скицата-проект към този АНГ, като неразделна част от него, както и правомощията на СГКК при неподписване на АНГ от някое от заинтересованите лица. В чл.62, ал.5 от цит.наредба е посочено изключение от изискването за подписване на АНГ – при изпълнение на влязло в сила съдебно решение. Съдебната практика по приложение на разпоредбата е установила, че това съдебно решение следва да е на основание иск по чл.53, ал.2 от ЗКИР или по чл.108 ЗС, с което да е разрешен спора за материално право относно поземления имот, предмет на изменението.
   Непълнотите и грешките в КР относно основни кадастрални данни по чл.30, ал.2, т.1, вр.с чл.27, ал.1 от ЗКИР, без данните за границите на поземления имот и очертание на сграда, се отстраняват по посочения по-горе ред на чл.53, ал.3 ЗКИР, вр.с чл.62 от Наредба №3/2005 г. По отношение на  заявление за изменение на КР за отразяване на данните за собственика и на акта от който черпи правата  си, са възможни различни хипотези. В хипотезата,  в която за поземления имот няма вписан собственик, няма пречка СГКК при подадено заявление и представен документ за собственост да извърши попълване в КР на заявителя-собственик, без да се провежда процедура по отстраняване на непълноти и грешки.Това му задължение произтича от служебното задължение по чл.51, ал.1 от ЗКИР за поддържане в актуално състояние на одобрената КККР.В хипотезата обаче на вписани други собственици, със съответни актове за собственост, органа и съда следва да изследва идентичността на имотите по тези актове и представения от заявителя, със заснетия идентификатор на имота по влязлата в сила КККР и ако е налице пълна идентичност, да откаже изменението, на основание чл.53, ал.2 от ЗКИР, поради наличие на спор за материално право.
    Изменението на КККР по чл.53, ал.1, т.2  ЗКИР е когато са одобрени при нарушение на закона.
    По този ред се отстраняват противоречията между основните кадастрални данни за недвижимите имоти, отразени в одобрената КК и фактическото положение, допуснати в процеса на изработването й поради неспазване на изискванията на ЗКИР и на подзаконовите нормативни актове към него. На това основание се изменят КК, когато са одобрени в нарушение на изискванията за точност, пълнота и актуалност на основните кадастрални данни за недвижимите имоти и не са обжалвани в срок.
      Много често органът, а и съда правят грешки при преценка за наличие на това основание за изменение на КК, като приемат, че е налице непълнота или грешка по чл.51, ал.1, т.1 от ЗКИР, поради което процедират изменението по реда на последната разпоредба.

      Примери, при които е налице хипотезата на изменение по чл.51, ал.1, т.2 от ЗКИР, вместо по ал.1, т.1:

· в КК не е отразена нематериализирана имотна граница, която обаче е заснета и нанесена в КП, по който е изработена КК;

· материализираната граница на имота е нанесена в КК в отклонение от действителното положение на място.В този случай е нарушено изискването на закона за точност на КК;
· не е отразена изградена в имота сграда, която е законно изградена.Налице е нарушение на изискването за актуалност и пълнота на КК.

· Имотната граница е отразена по КП, вместо по регулационните линии на приложен ДРП;

· Имота е нанесен съгласно последния КП, но не са отчетени промените в границите му, настъпили след неговото одобряване въз основа на факти с правно значение / приложена регулация, делба, съдебно решение, отчуждаване и пр./;

· Когато в КК не е отразен имот, възстановен по реда на чл.10, ал.7 ЗСПЗЗ, преди одобряването й; и др.

   При изменение на КККР по този ред, АНГ не е необходимо да се съставя.
Този документ е създаден в рамките на проект „Повишаване на компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

